*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 29ης Δεκεμβρίου 1981

περί παροχής αδείας στη Γαλλική Δημοκρατία να περιορίσει τη θέση σε εμπορία σπόρων προς σπορά ορισμένων ποικιλιών καλλιεργουμένων φυτικών ειδών

(Το κείμενο στη γαλλική γλώσσα είναι το μόνο αυθεντικό)

(82/40/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργουμένων φυτικών ειδών (1), όπως τροποποιήθηκε τελευταία από την οδηγία 80/1141/ΕΟΚ του Συμβουλίου (2) της 8ης Δεκεμβρίου 1980, και ιδίως το άρθρο 15 παράγραφοι 2, 3, και 7,

την αίτηση που κατατέθηκε από τη Γαλλική Δημοκρατία,

Εκτιμώντας:

ότι, σύμφωνα με τις διατάξεις του άρθρου 15 παράγραφος 1 της προαναφερθείσας οδηγίας, οι σπόροι προς σπορά ή τα φυτά που ανήκουν στις ποικιλίες των καλλιεργουμένων φυτικών ειδών, που έχουν γίνει επίσημα δεκτά κατά τη διάρκεια του έτους 1979 τουλάχιστον σε ένα από τα Κράτη μέλη, και επιπλέον αντιστοιχούν στις προϋποθέσεις που προβλέπονται στην ίδια οδηγία, δεν υπόκεινται πλέον εντός της Κοινότητος ως προς την ποικιλία, και από τις 31 Δεκεμβρίου 1981, σε κανέναν περιορισμό θέσεως σε εμπορία·

ότι, εν πάση περιπτώσει, το άρθρο 15 παράγραφος 2 της προαναφερθείσας οδηγίας προβλέπει ότι σ ένα Κράτος μέλος μπορεί να δοθεί, κατόπιν αιτήσεώς του, η άδεια να απαγορεύει τη θέση σε εμπορία των σπόρων προς σπορά και των φυτών ορισμένων ποικιλιών·

ότι οι εν λόγω ποικιλίες αραβοσίτου δεν υπέστησαν στη Γαλλική Δημοκρατία τους επίσημους ελέγχους καλλιεργείας λόγω της γαλλικής αιτήσεως·

ότι οι ποικιλίες αυτές έχουν δείκτη ΟΤΓ των κατηγοριών ωριμότητας ανώτερο από 700· ότι πρέπει να σημειωθεί ότι οι ποικιλίες αραβοσίτου με δείκτη ΟΤΓ των κατηγοριών ωριμότητας ανώτερο από 700 δεν είναι ακόμη κατάλληλες για καλλιέργεια στη Γαλλική Δημοκρατία (άρθρο 15 παράγραφος 3 υπό γ περίπτωση δεύτερη της προαναφερθείσας οδηγίας)·

ότι οι ποικιλίες Fala και Sparta (δάκτυλος) έχουν υποστεί, στη Γαλλική Δημοκρατία, επίσημους ελέγχους καλλιεργείας·

ότι τα αποτελέσματα των οδηγιών αυτών οδήγησαν τη Γαλλική Δημοκρατία στη διαπίστωση ότι οι ποικιλίες αυτές είχαν καλλιεργητική αξία ή χρησιμοποίηση κατώτερη από άλλες συγκρίσιμες ποικιλίες που έχουν γίνει αποδεκτές στη Γαλλική Δημοκρατία·

ότι για τις ποικιλίες αυτές είναι δυνατόν να διαπιστωθεί, βάσει των φακέλων που περιέχουν τα αποτελέσματα των εξετάσεων, ότι δεν ανταποκρίνονται, στη Γαλλική Δημοκρατία, όσον αφορά τη δυνατότητα αντιστάσεώς τους στους βλαβερούς οργανισμούς, στα αποτελέσματα που έχουν ληφθεί για τις άλλες συγκρίσιμες ποικιλίες που έχουν γίνει αποδεκτές (άρθρο 15 παράγραφος 3 υπό γ πρώτη περίπτωση της εν λόγω οδηγίας), ενώ παρέχουν, υπό ορισμένες συνθήκες, κάποια δυνατότητα αντισταθμίσεως με άλλα ευνοϊκά χαρακτηριστικά τους (άρθρο 5 παράγραφος 4 δεύτερη φράση της προαναφερθείσας οδηγίας)·

ότι ειναι σκόπιμο, ως εκ τούτου, να ικανοποιηθεί απόλυτα το αίτημα της Γαλλικής Δημοκρατίας όσον αφορά τις ποικιλίες αυτές·

ότι, για την περίπτωση της ποικιλίας Dakta (δάκτυλος), η αίτηση εξετάζεται διεξοδικά επί του παρόντος από την Επιτροπή· ότι είναι αδύνατο, πριν από τη λήξη της προθεσμίας που αναφέρεται στο άρθρο 15 παράγραφος 1 της προαναφερθείσας οδηγίας, να γίνει η εξέταση αυτής της ποικιλίας·

ότι, ως εκ τούτου, ενδείκνυται να παραταθεί, κατά το απαραίτητο διάστημα, όσον αφορά τη Γαλλική Δημοκρατία, η προθεσμία που προβλέπεται στο άρθρο 15 παράγραφος 1 της προαναφερθείσας οδηγίας ώστε να καταστεί δυνατό να ετοιμασθούν τα απαραίτητα στοιχεία που αφορούν την εν λόγω ποικιλία (άρθρο 15 παράγραφος 7 της προαναφερθείσας οδηγίας)·

ότι τα μέτρα που προβλέπονται από την παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκομικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Δίδεται η άδεια στη Γαλλική Δημοκρατία να απαγορεύσει σε όλο το έδαφός της, τη θέση σε εμπορία των σπόρων προς σπορά των ακολούθων ποικιλιών, που δημοσιεύονται στον κοινό κατάλογο των ποικιλιών των γεωργικών προϊόντων του 1982:

Ι. Κτηνοτροφικά φυτά:

Dactylis glomerata L.:

Fala

Sparta

II. Σιτηρά:

Zea mays L.:

Augustus

Capri

Carrubo

Corona

Dallas

Detroit

Fortcise

Funk's G 5 436

Lino

Prince

York.

Άρθρο 2

Η άδεια η οποία προβλέπεται στο άρθρο 1 ανακαλείται μόλις διαπιστωθεί ότι οι προϋποθέσεις υπό τις οποίες δόθηκε δεν πληρούνται πλέον.

Άρθρο 3

Η Γαλλική Δημοκρατία γνωστοποιεί στην Επιτροπή από ποιο χρονικό σημείο και σύμφωνα με ποιες διατυπώσεις κάνει χρήση της αδείας που προβλέπεται στο άρθρο 1. Η Επιτροπή πληροφορεί περί αυτού τα υπόλοιπα Κράτη μέλη.

Άρθρο 4

Η προθεσμία που αναφέρεται στο άρθρο 15 παράγραφος 1 της οδηγίας 70/457/ΕΟΚ παρατείνεται, για τη Γαλλική Δημοκρατία, μετά την 31η Δεκεμβρίου 1981 και μέχρι την 31η Μαρτίου 1982 για την εξής ποικιλία:

Κτηνοτροφικά φυτά:

Dactylis glomerata L.:

Dakta.

Άρθρο 5

Η παρούσα απόφαση απευθύνεται στη Γαλλική Δημοκρατία.

Έγινε στις Βρυξέλλες, στις 29 Δεκεμβρίου 1981.

Για την 'Επιτροπή

Poul DALSAGER

Μέλος της Επιτροπής

(1) ΕΕ αριθ. L 225 της 12. 10. 1970, σ. 1.

(2) ΕΕ αριθ. L 341 της 16. 12. 1980, σ. 27.